Zsidó Levél III.
Akire Mózesnél is fontosabb figyelni
Zsid 3,1-19
Lekció: 4Móz 14,1-35
Bruce Olson egy ma is élő misszionárius, aki a Venezuela és Kolumbia határán élő barí indiánok között végzett misszionáriusi munkát. Egészen az 1960-as évekig a baríknak nem volt kapcsolata a külvilággal, ám ahogy az olajtársaságok újabb és újabb területeken végeztek próbafúrásokat olaj után kutatva, eljutottak a barík területére is – és az első találkozások heves összecsapásokban végződtek. Amikor Olson tudomást szerzett a baríkról, erős késztetést érzett, hogy kapcsolatba léjen velük.

A kapcsolatteremtés nem ment könnyen, sőt Olsont az első találkozáskor egy nyílvesszővel meg is lőtték az indiánok. Ám 1962-ben mégis sikerült letelepedni közéjük. Olson megtanulta nyelvüket, megismerte kultúrájukat, és állandóan kereste a lehetőséget, hogyan tudná a nyelvükön megmagyarázni nekik a keresztyén hit igazságait. Az egyik nehézség Jézus személye és testté létele volt. Olson tudomást szerzett egy barí legendáról, amely szerint egy ember segíteni akart a hangyáknak várat építeni, azonban mivel túl nagy és különös volt a hangyák számára, azok elmenekültek a közeledtére. Majd egy csoda folytán a férfi hangyává változott, és hangyaként képes volt megmutatni, hogyan építsenek jobb otthont. Olson erre a történetre hivatkozott, amikor elmesélte, hogy Isten Jézusban testté lett, és a mi nyomdokunkban járt. 

Egy másik nehézsége a hit meghatározása volt, hiszen baríknak nem volt erre szavuk. Végül úgy tudta elmagyarázni nekik, hogy visszautalt az egyik első törzsi emlékére. A barík szerettek a magasban kifeszített függőágyban feküdni, ott lengeni és a többiekkel együtt énekelni. Olson először nem akart felmászni a magasba, hanem szerette volna, ha az egyik lába a földet éri. De ezt nem lehetett – mondták neki – csak akkor énekelhetsz, ha teljesen a függőágy tart fenn. Erre az eseményre utalva Olson azt mondta a baríknak, hogy Jézusban hinni és Őt követni ugyanilyen: az életedet, mint a függőágyat egyedül Hozzá kell kötnöd, Benne bíznod és engedned, hogy Isten tartson meg a magasban.

A lényeg ezekből a történetekből az, hogy Olson nem idegen szavakkal, hanem a saját nyelvükön és fogalmaikkal próbálta meg evangelizálni ezeket az indiánokat. Először meg kellett érteni a kultúrájukat, hogy az elméjükre és szívükre tudjon hatni az evangélium igazságával.
A Zsidó levél szerzője ugyanezt tette. A zsidó gyülekezetet, akiknek írt, a Krisztustól való elfordulás veszélye fenyegette (10,32-39). Az üldözések és nehézségek miatt kísértette őket az, hogy visszatérjenek a régi zsidó valláshoz, és megtagadják Krisztusban való hitüket. De hogyan lehet egy zsidónak a lehető legjobban bemutatni, hogy miért ragaszkodjanak Jézushoz? Nyilván úgy, hogy az Ószövetség legnagyobbra tartott szereplőihez hasonlítva megmutatja, hogy Jézus nagyobb, értékesebb, dicsőségesebb náluk. Erről szól a Zsidó levél: először bemutatja, hogy Jézus nagyobb az angyaloknál, majd azt, hogy nagyobb Mózesnél, Józsuénál, Áronnál, a lévitáknál. Jézus hatalmasabb Isten minden ószövetségi küldötténél. Amikor ezt az igazságot megértették, többé már nem volt más logikus következtetés: ezt a Jézust nem hagyjuk el!
1. Jézus nagyobb dicsőségre méltó Mózesnél
„1Azért … figyeljetek hitvallásunk apostolára és főpapjára, Jézusra, [aki] … 3azonban Mózesnél nagyobb dicsőségre méltó.” Ez a szakasz főgondolata: figyelj Jézusra, mert Ő fontosabb, dicsőségesebb Mózesnél.
Miért volt olyan fontos a Mózeshez való viszonyítás? Azért, mert a zsidók számára Mózes volt az Ószövetség legnagyobb alakja. Isten maga így beszél Mózesről: „6Halljátok meg most a beszédemet! Ha valaki az ÚR prófétája közöttetek, annak megjelenek látásban, vagy álomban beszélek vele. 7De nem így van Mózessel, aki egész házam hűséges szolgája.” (4Móz 12,6-7) A zsidók szemében Mózes vezette ki a népet Egyiptomból, Ő adta a törvényt, Ő beszélt Istennel színről-színre – Mózes volt az Ószövetség legnagyobb prófétája, az igazi közvetítő. Nehéz eltúlozni Mózes személyének fontosságát a zsidók szemében. Egyes zsidó irányzatok a 4Móz 12,7 alapján azt mondták, hogy Mózes nagyobb méltósággal bírt, mint a szolgáló angyalok.
 Ha ezt azok a zsidók is vallották, akiknek a Zsidó levél íródott, akkor szükségszerű volt, hogy miután az író bemutatta, hogy Jézus nagyobb az angyaloknál (1,1-2,18), azt is világossá teszi, hogy Mózesnél is dicsőségesebb.
Két módon teszi világossá Jézus nagyságát. Először is azt mondja, hogy Jézus a ház építője, míg Mózes csupán a ház része (3. v.). Ezzel jézus teremtői munkájára utal: Jézus nagyobb Mózesnél, mert az Ő szavára lett az egész világmindenség.  Mózes pedig minden kiválósága ellenére is csupán egy teremtmény, akit Jézus formált. Mózes hűsége, kiválósága elsősorban a Teremtőt dicséri. Másodszor pedig Jézus az örökös Fiú, míg Mózes csak a ház szolgája (5-6. v.). Jézusnak az Atya odaadott mindent, Ő bír minden hatalommal mennyen és földön – Mózes csupán közvetítő volt, sáfár, megbízott ügyintéző – de sosem tulajdonos.
Mi a lényeg mindebből? Hát az, hogy ha Jézus eljött erre a világra, bolondság bármilyen más valláshoz ragaszkodni. Ha Jézus még az Ószövetség legnagyobb prófétájánál is dicsőségesebb, akkor miért ne Őt hallgatnád? Akkor miért mennél a buddhizmus, az iszlám vagy a Jehova Tanúi hamis prófétáihoz, ha Jézusban eljött a teljesség? Jézus, az Isten-ember, a Teremtő, az Örökös – Ő az, akire figyelni kell, akinek szava élet és teljesség.
2. Ragadd meg Jézust!

Gondolkodjunk még többet ezen az igazságon! Ha Jézus ilyen csodálatos, akkor minden keresztyén, minden ember, aki Jézust tette élete középpontjába, rendkívül kiváltságos ember. Számukra Jézus az apostol (1. v.). Elsőre furcsának tűnik ez a kifejezés, ám az apostol egyszerűen annyit jelent: küldött, akit Isten egy üzenet átadásával bízott meg. Jézus pontosan ezt tette: Ő hirdette nekünk az evangélium üzenetét (vö. 1,1-3). Számunkra Ő a hírhozó, aki a halála és feltámadása által közölte a bűn és halál felett aratott győzelmét, és így az üdvösség bizonyosságát mindenkinek, aki benne hisz. A keresztyének számára Ő a főpap (1. v.), aki feláldozta magát a bűneinkért, teljesen megtisztított azoktól, és így közel vitt Istenhez (vö. 2,10-18). Csak Jézusban, csak a keresztyéneknek van ilyen vezérük!

Nem véletlen, hogy keresztyénnek lenni nagy kiváltság. A szerző azt mondja, hogy a keresztyének „szent testvérek”, akik „mennyei elhívás részesei” (1. v.). Jézus a keresztyéneket nem szégyelli testvéreinek hívni, és az örök dicsőségre vezeti őket (2,10-11). Azokat, akik korábban a halálfélelem miatt rabok voltak (2,15), most nemcsak megszabadultak attól, hanem várják az új eget és földet, ahol dicsőségben uralkodni fognak Krisztussal. A bányában robotoló rabszolgák hirtelen gyémántok tulajdonosai lettek: semmink sem volt csak ítélet és kárhozat, de Krisztusban élet és dicsőség vár!

Ha mindez igaz, akkor egyetlen logikus döntésed van: ragadd meg Krisztust! Erről beszél a 6. vers: „6Krisztus azonban mint Fiú áll a maga háza felett, akinek a háza mi vagyunk, ha a bizalmat és a reménység dicsekvését mindvégig erősen megtartjuk.”  Erősen kell tartanunk magunkat, meg kell ragadnunk a reménység üzenetéhez, amit Jézus jelent. Sőt, az igénk azt mondja, hogy a „reménység dicsekvését” tartsuk meg. A keresztyén remény dicsekvésre méltó dolog. Az evangélium a legjobb dolog a világ számára: ez és nem a zöldmozgalom, a Mars-expedíció vagy a fúziós erőmű oldja majd meg az emberiség problémáit – hanem Jézus, sőt Ő már meg is oldotta. Ha ez így van, akkor miért ne lehetne dicsekedni a reménységünkkel? Akkor miért ne beszélhetnénk bátran arról, hogy Jézus nekünk adja majd a mennyet? Akkor miért kellene félnünk Krisztusról beszélni vagy bizonyságot tenni? Kedves budapesti gyülekezet, nyissátok fel szemeteket mindarra, amit Jézusban remélünk, és bátorodjatok, sőt dicsekedjetek Jézussal!
3. A hitehagyás anatómiája
De… Szembe kell néznünk egy szomorú valósággal is. Miközben a Jézus valóságosan és biztosan megszabadít, mégis vannak, akik elsodródnak a hittől. A 95. zsoltár alapján a pusztában vándorló zsidók példáját idézi, akik az Úr ellen való lázadásuk miatt sosem jutottak be Isten nyugalmába, azaz – ahogy később világossá válik – az üdvösségbe. Miközben Jézus a Megváltó, vannak, akik mégis hitehagyottá válnak – hogyan fér meg a kettő egymással?
Két dolog biztos. Egyrészt Jézus biztosan megszabadít. „Én örök életet adok nekik, és nem vesznek el soha, és senki sem ragadja ki őket a kezemből.” (Jn 10,28) – mondta Jézus a tanítványairól. Az Ő juhai soha nem vesznek el, ez biztos. Másrészt viszont a Szentírás újra és újra figyelmeztet a kitartás fontosságára. Jézus maga mondja: „aki mindvégig állhatatos marad, az üdvözül.” (Mt 24,13) Vannak, akik viszont nem maradnak mindvégig állhatatosak, hanem elsodródnak a hittől, megtagadják Jézust – gondoljunk Júdásra vagy Démásra! 
Probléma a hitetlenség. A fenti két tanítás csak úgy lehet igaz, hogy ha azok, akik elsodródnak, valójában soha nem tartoztak Krisztushoz igazán. Ahogy a 12. vers azt mondja: „12Vigyázzatok, testvéreim, hogy valaha ne legyen közületek senkinek hitetlen, gonosz szíve, hogy az élő Istentől elszakadjon.” (vö. 19. v.) A hitehagyás elsősorban szívbeli probléma, lelki baj, és nem tettekben jelentkező probléma. Nem attól lesz valaki keresztyén, hogy megkeresztelték, megvallotta hitét emberek előtt vagy rendszeres látogatója az istentiszteleteknek. Hanem attól, hogy új szívet kapott, és Jézussal elválaszthatatlan, szoros kapcsolatba került. A hitehagyók ezt sosem tapasztalták meg, keresztyénségük csupán külsőségben, látszatban áll. Őket nevezi a Biblia képmutatóknak. 
Vagyis egy keresztyén közösségben a hitükről vallást tévők között az igaz hívők mellett lehetnek képmutatók is. Ám a különbséget külsőre nem lehet meglátni, nincs a homlokra írva, hogy ki képmutató vagy ki nem – mindaddig, amíg a próbák és kísértések során felszínre nem kerül az igazság: aki képmutató, az végül nem tart ki Krisztus mellett, hanem elsodródik. Ez kijózanító igazság, kedves budapesti gyülekezet. Pontosan ezért foglalkozik a Zsidó levél a hitehagyás kérdésével, és kell nekünk is foglalkozni, hogy ne csapjuk be magunkat.
A bűn csalárdsága. Ám a hitehagyás nem áll meg ennyinél. A 13. vers arról beszél, hogy őket megkeményíti a „bűn csalárdsága”. Vagyis helyet adnak a bűnnek, engedik megtéveszteni magukat a bűn hazugsága által. Jakab azt mondja: „14mindenki kísértésbe esik, amikor vonja és csábítja tulajdon kívánsága. 15Azután a kívánság megfoganva bűnt szül, a bűn pedig teljességre jutva halált nemz.” (Jak 1,14-15) Ez történik a képmutatóknál. Külsőleg látszólag minden rendben, de szívükben a bűn az úr. Nem harcolnak a test kívánságaival, beveszik a sátán csábítását, és helyet adnak a bűnnek.
Mindig tévelyegnek szívükben. Persze a keresztyének is engednek olykor szívük kívánságainak, és elbuknak. A képmutatókról azonban Isten azt mondja, hogy „10… mindig tévelyegnek szívükben”. Hitetlen szívük folyamatosan a bűnre viszi őket. Nincs növekedés lelkileg, nincs változás az életstílusukban, nincs bűnnel való eredményes harc. Hanem állandó tévelygés.
Megkeményedés és elszakadás. Végül ez egy ponton kibukik. A nehézségek és próbák kihozzák azt, ami a szívben van. Az egyik ókori feljegyzés szerint Babilon királya panaszkodva írta az egyiptomi fáraónak, hogy a tőle kapott aranyat próbának vetette alá, azaz kemencében elkezdte hevíteni, és a próba alá vetett aranynak csak negyedrésze maradt meg, a többi elpárolgott, mert nem volt valódi!
 Így működnek Isten próbái is: megmutatják, hogy a mutatott hit valódi-e. Izráel egyik nagy próbájára Páránban került sor, az Ígéret Földjének határán – erre hivatkozik a 95. zsoltár. A Kánaánba küldött kémek hírt hoztak az ott lakó népek erejéről, és a nép erre elfordult Isten ígéreteitől, és vissza akart menni Egyiptomba. A nehézség kihozta szívükből a kivonulás kezdete óta ott bujkáló hitetlenséget, és így elszakadtak az élő Isten kegyelmétől. Az Úr Jézus ugyanerre a veszélyre int a Magvető példázatában: „20A köves talajra hullott mag pedig az, amikor hallja valaki az igét, s mindjárt nagy örömmel fogadja, 21de nem gyökerezik meg benne, ezért csak ideigvaló, s amint nyomorgatás vagy üldözés támad az ige miatt, azonnal megtántorodik. 22A tövisek közé esett mag pedig az, aki hallgatja ugyan az igét, de az élet gondja és a gazdagság csábítása megfojtja az igét, úgyhogy nem terem gyümölcsöt.” (Mt 13,20-22)
4. Felelősséged van

A hitehagyás tehát komoly veszély, kedves budapesti gyülekezet. Nem azért, mintha aki Krisztusé, valóban elveszhetné üdvösségét (ez nem történhet meg!). Hanem azért, mert a szív képes becsapni magát, és úgy keresztyénnek hinni, hogy közben nem is történt változás a szívben. Ezért szól a Zsidó levél szerzője az egész gyülekezetnek. Nem az a cél, hogy elbátortalanítsa az igazi hívőket, hanem hogy felhívja figyelmüket az önbecsapás veszélyére, és így végre megvizsgálják magukat.

Ez az, amiért nekünk is meg kell vizsgálni a szívünket, kedves gyülekezet. Harcolnunk kell az elsodródás veszélyével.
1. Először is úgy, hogy nem keményíted meg a szívedet. Igénk is elismeri, hogy meg tudjuk keményíteni lelkünket Isten Szavának hallgatása közben. Nem figyelünk oda, nem vesszük komolyan, nem alkalmazzuk magunkra – ezek a szív megkeményítésének jelei. Ne tegyünk így, hanem most vizsgáld meg a szíved! Krisztusban vagy-e? Ő-e a Te Királyod? Vágyódsz-e arra, hogy lásd Őt és Vele legyél? Jobban kívánod-e Krisztust, mint a földi nyugalmat, társat, élvezeteket? Ne csapd be magad! Ha felismered, hogy szíved nem az Úré, akkor térj meg most Krisztushoz. Lágyítsd meg most a lelked, kérd Isten irgalmát, bűneid bocsánatát, és ragadd meg Krisztust, hogy Övé légy mindörökké!

Ám a szívünk meglágyítása nemcsak egyszeri, hanem állandó folyamat. A keresztyén ember arról ismerhető fel, hogy mindvégig kitart Krisztus mellett. „14Mert részeseivé lettünk Krisztusnak, ha azt a bizalmat, amely kezdetben élt bennünk, mindvégig erősen megőrizzük.” Éppen ezért kérlek, kedves budapesti gyülekezet, hogy vegyétek komolyan Isten Igéjéhez való viszonyotokat. A Szentírásra való nem figyelés, a csendességek elhanyagolása, a szív megkeményítése nem kis dolog. Azzal a komolysággal, ahogyan vetted az Igét megtérésedkor, úgy vedd minden egyes reggel. Ez az egyéni felelősséged.
2. Azonban van egy közös felelősségünk is. Az ige azt is mondja, hogy „13intsétek egymást mindennap, amíg tart a ma, hogy egyikőtök se keményedjék meg a bűn csalárdsága által.” Isten sosem tervezett magányos keresztyéneket. A hitben való megmaradásban van egy közös felelősségünk. Intenünk kell egymást. Az eredeti szó többet jelent, mint az intés. Azt is jelenti, hogy bátorítanunk kell egymást. Figyelmeztetnünk kell a bűnre, és buzdítani a kitartásra a próbák vagy akár az üldözés között. Többek között ez volt a zsidók katasztrófájának egyik oka. Ők nem bátorították egymást a jóra, hanem sokkal inkább bátorították a gonoszra. Közösen fordultak Isten ellen – ahelyett, hogy visszafogták volna, inkább lovat adtak egymás gonosz kívánságai alá. Ne kövessük példájukat, hanem legyenek szoros kapcsolataid, légy őszinte a testvéreiddel, hogy ők is inthessenek, és te is inthesd őket szükség esetén!

Ne gondold, hogy erre feltétlen olyan sok időd van. Az ige azt mondja: „mindennap, amíg tart a ma.” Szembesülnöd kell azzal a ténnyel, hogy némelyek számára csak a ma van, és nem lesz holnap ebben a világban. A szíved megvizsgálása, a segítségkérés, a másik bátorítása a ma kötelessége – nem hagyhatod holnapra.
Kedves gyülekezet, a mai alkalmon jártunk a Mount Everesten és Marianna árokban is. Láttuk Krisztus dicsőségét, amiben minden gyermeke osztozni fog. Ugyanakkor láttuk azt a kárhozatot is, amit a hitehagyás jelent. Legyen mindkettő a szemed előtt! Bátorodjon a szíved Krisztusban, nézz rá, mint Fejedelmed, nyugodj meg erejében és szeretetében – de ne vedd könnyelműen a bűnt. Ő nagy Megváltó, de te nagy bűnös vagy, ezért maradj közel hozzá, hogy kitarts a végig. Ámen.

